Oihana Otaegui Madurga

Oihana Otaegui Madurga (Donostia, Gipuzkoa, 1976) ingeniaria, irakaslea eta ikertzailea da, Automatika eta Industria Elektronikan aditua. Jakiundeko kide urgazlea da 2023ko azarotik (aurretik, kide urgazle gaztea izan zen 2016ko azarotik 2021eko abendura. Vicomtecheko ITS eta Ingeniaritza saileko arduraduna da. 
2024 eta 2025ean herriz herri egin zen 24 Emakume zientzia, arte eta letretan izeneko erakusketaren protagonistetako bat izan zen. Bere esanetan:Zientzia eta Ingeniaritza. Ezagutu eta Egin. Mundu hobea egiteko aukera ematen duen etorkizuna.

 Bizitza 
Oihana Otaegui Madurga Donostian jaio zen 1976an. Automatika eta Industria Elektronikako ingeniaritza ikasi zuen Nafarroako Unibertsitatean (1999), Industria Ingeniaritzako Masterra du (2003) eta Industria Ingeniaritza Doktoregoa (2005) unibertsitate horretan bertan. Bere doktore tesia A fast acquisition and tracking architecture for a gps handheld receiver based on ffts (euskaraz: Fft-etan oinarritutako gps eskuko hargailu baten eskuratze- eta segimendu-arkitektura azkarra) izan zen,  Andoni Irizar Picónek eta Juan Sevillano Berasateguik zuzendua. Europako doktorego aipamena ere lortu zuen. 

 Lan ibilbidea 
Esperientzia handia du satelite bidezko nabigazioan eta garraioan, batez ere seinaleak prozesatzeko tekniketan eta algoritmoetan. 1999 urtean ekin zion lan profesionalari ikertzaile gisa Zirkuitu Integratuen Fraunhofer Institutuan (Erlangen, Alemania). Orduan 6 hilabeteko egonaldiak egin zituen doktoregoa egiteko Eusko Jaurlaritzaren Ikerketa Bekarekin uztartuta. 2003-2007 aldian, Zirkuitu Integratuen Fraunhofer Institutuan (Erlangen, Alemania) ikertzaile nagusia izan zen, Sistema Eraginkorren Departamentuko Software Algoritmo Txertatuak izeneko ikerketa-lerroaren buru. 2007 urtean Vicomtech zentroan sartu zen ikertzaile nagusi moduan, garraio-sistema adimendunen ikerketa-lerroa abian jartzeko.  2009an, 25 ikertzailek osatzen zuten Garraio Sistema Adimendunen Departamentuko zuzendari bihurtu zen.

2009an European Satellite Navigation Competition (Galileo Masters) izenekoa Ebaluatzeko Zientzia Epaimahaiaren presidentea eta eskualdeko arduradun (Gipuzkoa/Euskadi) lanetan hasi zen. Alemaniako Anwendugszentrum Oberpfaffenhofen, ESA (European Space Agency) eta GSA (European GNSS Agency) erakundeek antolatzen dute lehiaketa hori. Era berean, EHUko irakasle elkartua da Garraio Sistema Adimendunen Masterrean, eta honako ikasgai hauek ematen ditu 2013tik ingelesez: Principles of Transport Modelling eta Communications.

2010az geroztik, Garraio Sistema Adimendunen eta Ingeniaritzaren Arloko zuzendaria da, eta automobilgintzako industrietarako ikusmen informatikoko eta ikasketa automatikoko tekniketan parte hartzen du.

Oihana FP7 eta H2020 proiektuen koordinatzailea eta ESAren proiektuen koordinatzaile teknikoa izan da, eta 30 argitalpen baino gehiago egin ditu sateliteetan, LBS eta Computer Vision eta ADAS eremuetan. Kanpoko irakaslea da Euskal Herriko Unibertsitatean.

2022an, BRTAk (Basque Research & Technology Alliance) ikertzaile zientifiko-teknologikoaren saria jaso zuen Donostian. Otaeguiren ikerketa-arlo nagusia Adimen Artifiziala da eta azpimarratu zuenez, «Gure ikerketari esker enpresak lehiakorragoak izan daitezen, beharrezkoa da unibertsitateek eta zentro teknologikoek elkarrekin lan egitea talentua sortzeko eta gure lurraldean talentu hori mantentzeko».

 24 Emakume zientzia, arte eta letretan erakusketa 
24 Emakume zientzia, arte eta letretan erakusketa da, 2024 eta 2025ean emakumeek jakintzaren arloetan egiten dituzten lanak ikusarazteko helburuz egindakoa. Neska-mutilek edozein diziplinatan aukera-berdintasunean ikasi eta lan egin dezaten, gure gizarteak emakumeek bizitzako arlo guztietan duten presentzia ezagutu eta ikusarazi behar da. Emakumeak ari dira zientzietan, arteetan eta letretan, eta egiten duten lanarekin gozatzen dute.

Erakusketa horren helburua gizarteari errealitate hori erakustea izan zen, eta etorkizuneko belaunaldiak inspiratzea. Erakusketaren harira hainbat hitzaldi antolatu ziren protagonistak bertan zirela. 

Erakusketan aurkezten ziren emakumezko jakitunek, ibilbide profesional luzea egin eta gero, bikaintasuna lortu dute beren diziplinetan, eta, beste emakumezko jakitun gazteago batzuk punta-puntako lana egiten ari dira beren lanbideetan. Erakusketako 24 kideen argazkiak eta bideoak Marina Palaciok eginak dira eta Jakiunderen 2022 eta 2023ko egutegian dute jatorria.

 Sariak eta aintzatespenak 

 2022an, BRTAk (Basque Research & Technology Alliance) ikertzaile zientifiko-teknologikoaren saria

 24 Emakume zientzia, arte eta letretan izeneko erakusketaren protagonistetako bat izan zen.
 Jakiunderen egutegian agertu zen.

 Erreferentziak 

 Kanpo estekak 

Kategoria:Donostiarrak
Kategoria:Euskal Herriko ingeniariak
Kategoria:Emakume ingeniariak
Kategoria:Emakume irakasleak
Kategoria:Emakume ikertzaileak